**שלמה (שלומי) לחיאני** (נולד ב-22 במאי 1965) הוא איש ציבור ישראלי, כיהן כראש עיריית בת ים בשנים 2003–2014. הוא הושעה מתפקידו בפברואר 2014 בעקבות כתב אישום שהוגש נגדו. לחיאני הודה והורשע בשלוש עבירות של הפרת אמונים, ללא רכיב מרמה, באפריל 2015 נגזר עליו עונש של שמונה חודשי מאסר בפועל, מתוכם ריצה חמישה חודשים, הוטל עליו קנס, והוטל וקלון למשך שבע שנים. בשנת 2022 תמה תקופת הקלון והוא מתמודד בבחירות לראשות העירייה בשנת 2023.

ביוגרפיה
--------

לחיאני נולד בישראל למשפחה שעלתה ארצה מבנגאזי שבלוב. שירת בצה"ל בחיל ההנדסה הקרבית. 

### פעילות עסקית

חברת "אלשב" בעלות לחיאני בנתה בטיילת בת ים את פרויקט "מגדל הצוק", מגדל מגורים בן 59 דירות, בליווי פיננסי של בנק המזרחי. ב-2002 הגיש הבנק נגד לחיאני ואלשב תביעה לבית המשפט המחוזי בתל אביב, בדרישה למינוי כונס נכסים. סכנה לפשיטת רגל איימה על לחיאני. באביב 2003 הגיעו הבנק ולחיאני להסדר חובות: במסגרת ההסכם מחל הבנק ללחיאני על חוב של 16 מיליון ש"ח. ערבות מדינה שניתנה לפרויקט חולטה על ידי הבנק.

בשנת 2003 בנק המזרחי הגיש לבית המשפט המחוזי בתל אביב-יפו בקשה לכינוס נכסים כנגד קבוצת לחיאני, בגין חוב לבנק בסך כ-35 מיליון ש"ח, שלחיאני ואשתו היו ערבים אישית לו. פסק הדין שניתן חייב את קבוצת לחיאני להחזיר לבנק 20.6 מיליון ש"ח. בתמורה, מחל בנק המזרחי לקבוצת לחיאני על חובות בסך 11 מיליון ש"ח. החוב לבסוף הועבר לבנק אגוד, בהתערבות מנכ"ל הבנק דב קוטלר. לימים, לאחר שנבחר לראשות העירייה, פתחה עיריית בת ים חשבונות בבנק אגוד בתמיכת לחיאני.

### בפוליטיקה העירונית

בשנת 1997 הקים תנועה עצמאית בבת-ים בשם "בת-ים בראש מורם". בשנת 1998 קיבלה תנועתו חמישה מושבים במועצת העיר. כיהן כיושב ראש האופוזיציה במועצת העיר. בשנת 2003 נבחר לראשות העיר ובשנת 2008 נבחר לכהונה נוספת. ב-13 בינואר 2011 הודיע על הצטרפותו למפלגת "קדימה".

בתקופתו כהונתו של לחיאני כראש עיר, השיק לחיאני את תוכנית "מודל בת ים לחינוך אישי". המודל אומץ בהמשך על ידי משרד החינוך כמודל כלל ארצי, ובת ים זכתה בפרס החינוך הארצי ממשרד החינוך. נוספו פארקים ושטחים ירוקים לעיר, ובת ים זכתה חמש פעמים ברציפות בחמישה כוכבי יופי ובכוכב הזהב. בתקופתו הוקם מרכז לבעלי צרכים מיוחדים.

### פרשות פליליות

ב-28 בדצמבר 2009 נעצר על ידי המשטרה, בחשד לעבירות פליליות ושחיתות שלטונית.

בליל המעצר נעצר גם אחיו, אבי לחיאני, אשר על פי חשד המשטרה ורשויות המס שימש כ"איש הביצוע" במרבית העברות. זאת באמצעות שימוש בסמכויותיו של אחיו כראש העיר, לצורך קידום אינטרסים כלכליים ואישיים. נכסים שרכשה החברה בבעלותו, עברו השבחה בחסות הוועדה המקומית לתכנון ולבנייה שכפופה לראש העיר. באפריל 2013 הוגש נגדו כתב אישום.

בספטמבר 2011 המליצה המשטרה להעמידו לדין, בעבירות של קבלת שוחד, מרמה והפרת אמונים, הלבנת הון ועוד. באוגוסט 2013 דחה בג"ץ את בקשתו לדחיית השימוע בעניינו עד אחרי הבחירות המוניציפליות הקבועות ל-22 באוקטובר 2013. בתחילת ספטמבר 2013 ערך פרקליט המדינה, משה לדור, את השימוע. בתחילת אוקטובר 2013 הוגש נגדו כתב אישום בגין עבירות של לקיחת שוחד, מרמה והפרת אמונים. ב-20 באוקטובר 2013 הדיח בג"ץ את לחיאני מתפקידו, אך החליט לאפשר לו להתמודד בבחירות למועצות המקומיות, שהתקיימו יומיים לאחר מכן. בבחירות אלה זכה לתמיכת 57.5% מציבור המצביעים ונבחר לתקופת כהונה שלישית. אולם בפברואר 2014 הושעה למשך שנה מתפקידיו כראש העיר, כחבר מועצת העיר ותפקידים אחרים ברשות או הכרוכים בניהול כספי ציבור, עקב כתב האישום נגדו.

במאי 2014 הודה לחיאני במסגרת הסדר טיעון והורשע בשלוש עבירות של הפרת אמונים שכללו קבלת הלוואות ללא ריבית והצמדה וללא הסכם כתוב, מאנשים שהיה להם עסקים בבת ים. בתמורה סעיפי השוחד נמחקו מכתב האישום. נקבע כי קיבל כספים בזמן שהיה בניגוד עניינים מהותי בין חובותיו כראש עירייה לבין האינטרסים האישיים שלו כאיש עסקים פרטי, ומתוך העדפת ענייניו הפרטיים, ובכך פגע "פגיעה מהותית בטוהר המידות של עובדי הציבור, באמון הציבור ברשויות השלטון ובתקינות פעולת המינהל הציבורי". בספטמבר 2014 גזר בית המשפט על לחיאני שישה חודשי עבודות שירות, שנת מאסר על תנאי, ותשלום קנס של 250,000 ש"ח. לאחר ערעור הפרקליטות, באפריל 2015 גזר עליו בית המשפט המחוזי 8 חודשי מאסר בפועל ובנוסף הוטל עליו קלון למשך 7 שנים. בנובמבר 2015 דחה בית המשפט העליון בקשת רשות ערעור של לחיאני. ב-27 בדצמבר 2015 החל לרצות את עונשו בבית הסוהר חרמון. לאחר שוועדת השחרורים החליטה לנכות שליש מעונשו, לחיאני שוחרר על-תנאי מבית הסוהר ב-13 במאי 2016.

### לאחר השחרור מן הכלא

עם שחרורו מן הכלא, פרש לחיאני מהחיים הפוליטיים, עקב הקלון שהוטל עליו. בזמן זה התמקד בעסקיו הפרטיים.

ביוני 2021 הוטמן מטען חבלה סמוך לרכבו של שלמי לחיאני, אולם באותה העת שהה במדינה אחרת. 

העיתונאי עמרי מניב מ"חדשות 12" פרסם שלחיאני השתלט באמצעים לא כשרים על בניין ישן ברחוב בלפור 2 בבת ים, אשר נהרס על ידי העירייה. מדובר בנכס בקו ראשון לים השווה עשרות מיליוני שקלים.

### חזרה לפוליטיקה

תקופת הקלון הסתיימה ב-2022 ובמאי 2023 השיק את קמפיין הבחירות שלו. במהלך הקמפיין תבע לחיאני את ראש העיר צביקה ברוט, לאחר שזה מנע שימוש במתקני פרסום עירוניים לטובת קמפיינים של בחירות. השופטת מיכל אגמון-גונן דחתה את עתירתו של לחיאני, והוא חויב בהוצאות משפט. בנוסף, הגיש לחיאני תביעת דיבה נגד ברוט, לאחר שזה התייחס ל"מעורבות של גורמים פליליים ושחיתות בעירייה" בתקופת כהונתו של לחיאני, וכן כי העירייה "הגיעה לפשיטת רגל עם חובות וגירעון עצום".

### חיים אישיים

בשנת 2012 השתתף בעונה השישית של "רוקדים עם כוכבים" והגיע למקום השביעי.

בשנת 2017 ערך לחיאני צום רפואי בפיקוח של 40 ימים בבית הבריאות, והשיל ממשקלו 40 ק"ג.

קישורים חיצוניים
----------------

ויקישיתוף מדיה וקבצים בנושא **שלמה לחיאני** בוויקישיתוף
* ירון דרוקמן, המבקר: ראש העיר סידר 430 אלף שקל לאשתו, באתר ynet, 23 בספטמבר 2009
* גידי וייץ, האם חקירת ראש העיר בת ים, שלומי לחיאני, מסמנת את סוף המשחק בשבילו?, באתר הארץ, 21 במאי 2010
* יואב זיתון, "היה סטנדרטי". השנה של שלומי לחיאני, באתר ynet, 9 בספטמבר 2010
* סרטונים  פנים אמיתיות: שלומי לחיאני, באתר nana10‏, 21 בפברואר 2012(הקישור אינו פעיל, 22 ביולי 2021); במקור, כתבה בתוכנית "פנים אמיתיות"
* מירב מורן, ‏שלומי לחיאני: "יד מכוונת דואגת בישראל להרחבת פערים", באתר גלובס, 13 באפריל 2014
* סרטונים רינה מצליח, ‏לחיאני: "אם ירצו אותי עוד 7 שנים - אשוב לפוליטיקה", באתר ‏מאקו‏, 28 בנובמבר 2015, מתוך התוכנית "פגוש את העיתונות"
* טל אריאל אמיר, ‏לפני הסורגים: שלומי לחיאני פותח את הלב לפני הכניסה לכלא חרמון, באתר מעריב אונליין, 19 בדצמבר 2015
* סרטונים  שלומי לחיאני מכוון הכי גבוה שאפשר: "החלום שלי הוא להיות ראש הממשלה", באתר nana10‏, 14 באוקטובר 2016, מתוך תוכנית הבוקר "אורלי וגיא"
* אתר למנויים בלבד  שרי מקובר-בליקוב, "הלילה הראשון היה קשה. התנסות שאי־אפשר לתרגם למילים. הדרך היחידה להתמודד הייתה להרכיב משקפיים ורודים. התחברתי לכמה אסירים ושיחקנו הרבה שש־בש ושחמט. בכלא כולם שווים, גם זה שרצח, וגם זה שלא שילם מע"מ", באתר "ידיעות אחרונות", 14 באוקטובר 2016

הערות שוליים
------------

1. ↑  קלמן ליבסקינד, תחקיר: המגדל הלוהט של שלומי לחיאני, באתר nrg‏, 8 באפריל 2011
2. ↑  דורון אביגד, ‏שימו עצמכם במקום לחיאני, באתר גלובס, 21 באוקטובר 2013
3. ↑  בג"ץ 6549/13 תנועת אומ"ץ אזרחים למען מנהל תקין וצדק חברתי ומשפטי נ' ראש עיריית בת ים ואחרים, ניתן ב־20 באוקטובר 2013
4. 1 2  גידי וייץ, חשיפת "הארץ": הקשר בין השופט דנציגר, לחיאני ומנכ"ל בנק איגוד לשעבר, באתר הארץ, 25 באוגוסט 2011
5. ↑  רועי מנדל, סולחים לבולדוזרים: לחיאני בעקבות שרון?, באתר ynet, 1 בינואר 2010
6. ↑  רגב גולדמן, תעלומה בבת ים: למה מנכ"ל העירייה מסיים את תפקידו?, באתר nrg‏, 19 ביוני 2011
7. ↑  דוד ברק, מועצת העיר בת-ים התכנסה לישיבתה הראשונה, באתר News1 מחלקה ראשונה, 11 בדצמבר 2008
8. ↑  אלי סניור, חקירת לחיאני: הפקדות חריגות של מאות אלפים, באתר ynet, 28 בדצמבר 2009
9. 1 2  אתר למנויים בלבד גידי וייץ, לא רק ראש העיר: כתב אישום גם נגד אחיו של שלמה לחיאני, באתר הארץ, 27 באפריל 2013
10. ↑  אבי אשכנזי, נתיב נחמני, קומבינת הדירות של האח לחיאני, באתר nrg‏, 30 בדצמבר 2009
11. ↑  יובל יועז, ‏השימוע של לחיאני אצל פרקליט המדינה נדחה למחרתיים, באתר גלובס, 1 בספטמבר 2013
12. ↑  בג"ץ 6549/13 תנועת אומ"ץ אזרחים למען מנהל תקין וצדק חברתי ומשפטי נ' ראש עיריית בת ים ואחרים, ניתן ב-20 באוקטובר 2013  
יוחאי עופר, בג"ץ: לחיאני יודח אך יוכל להתמודד בבחירות, באתר nrg‏, 20 באוקטובר 2013
13. ↑  עומרי אפרים וגלעד מורג, לחיאני הושעה לשנה מראשות העיר בת ים, באתר ynet, 6 בפברואר 2014
14. ↑  פ (ת"א) 2906-10-13 מדינת ישראל נגד אברהם לחיאני ואחרים, ניתן ב-8 במאי 2014  
חן מענית, ‏הסדר טיעון: לחיאני הודה והורשע בהפרת אמונים - ללא שוחד, באתר גלובס, 8 במאי 2014
15. ↑  אילן ליאור, קלון הוטל על ראש העיר בת ים לחיאני, שנידון לשישה חודשי עבודות שירות, באתר הארץ, 30 בספטמבר 2014
16. ↑  אתר למנויים בלבד אפרת נוימן, העליון דחה את בקשת הערעור של לחיאני, באתר TheMarker‏, 18 בנובמבר 2015
17. ↑  חן מענית, ‏ועדת השחרורים קיבלה את בקשת לחיאני לנכות שליש מעונשו, באתר גלובס, 9 במאי 2016
18. ↑  אבי כהן, מטען סמוך לרכבו של ראש עיריית בת ים לשעבר שלומי לחיאני, באתר ישראל היום, 18 ביוני 2021
19. ↑  עמרי מניב, ‏תחקיר: כך השתלט שלומי לחיאני על מגרש בשווי מאות מיליוני שקלים, באתר ‏מאקו‏, 2 ביולי 2023
20. ↑   7 שנים אחרי שחרורו מהכלא שלומי לחיאני רץ לראשות העיר בת ים, באתר וואלה!‏, 28 במאי 2023
21. ↑  צביקה ברוט, פרסום של ברוט בנושא, צביקה ברוט - Tzvika Brot, ‏2 באוגוסט 2023
22. ↑  מכה ללחיאני: השופטת דחתה את עתירתו נגד ברוט בנושא הפרסום; ישלם אלפי שקלים הוצאות | גל גפן, באתר גל גפן, ‏8 בספטמבר 2023
23. ↑  שי שגב, דרמה בבת ים: שלומי לחיאני תובע את צביקה ברוט, באתר mynet‏ בת ים, 6 בספטמבר 2023
24. ↑   שלומי לחיאני, צום מים בפיקוח - 40 ימים - ערוץ כאן 11 חדשות, סרטון בערוץ "בית הבריאות | אלירן דה-מאיו", באתר יוטיוב (אורך: 09:54)

  


| ראשי המועצה המקומית ועיריית בת ים  |
| --- |
| 

|  |  |  |  |  |
| --- | --- | --- | --- | --- |
| **כמועצה מקומית** | בן ציון מינץ | בן ציון ישראל | ישראל שמעון  רבינוביץ' תאומים | אליאב ליואי |
| 1936–1937 | 1937–1939 | 1939–1943 | 1943–1950 |
| **כעיר** | דוד בן ארי | מנחם רוטשילד | יצחק ולקר | דוד מסיקה | מנחם רוטשילד | אהוד קינמון | יהושע שגיא | שלמה לחיאני | יוסי בכר | צביקה ברוט |
| 1950–1964 | 1964–1973 | 1973–1977 | 1977–1978 | 1978-1983 | 1983–1993 | 1993–2003 | 2003–2014 | 2014–2018 | 2018 – מכהן |

 |